### NN 47/2016 (20.5.2016.), Uredba o izmjeni Uredbe o uvjetima, načinu i postupku raspolaganja tražbinama s naslova poreznog duga u predstečajnom i stečajnom postupku

VLADA REPUBLIKE HRVATSKE

1212

Na temelju članka 211.a Općeg poreznog zakona (»Narodne novine«, br. 147/08, 18/11, 78/12, 136/12, 73/13, 26/15 i 44/16), Vlada Republike Hrvatske je na sjednici održanoj 18. svibnja 2016. godine donijela

UREDBU

O IZMJENI UREDBE O UVJETIMA, NAČINU I POSTUPKU RASPOLAGANJA TRAŽBINAMA S NASLOVA POREZNOG DUGA U PREDSTEČAJNOM I STEČAJNOM POSTUPKU

Članak 1.

U Uredbi o uvjetima, načinu i postupku raspolaganja tražbinama s naslova poreznog duga u predstečajnom i stečajnom postupku (»Narodne novine«, broj 122/15), članak 4. mijenja se i glasi:

»(1) O pravima poreznog tijela iz porezno dužničkog odnosa u predstečajnom i stečajnom postupku čija vrijednost predmeta, odnosno visina ukupne obveze dužnika ne prelazi iznos od 10.000.000,00 kuna odlučuje čelnik poreznog tijela na prijedlog Savjetodavnog vijeća poreznog tijela.

(2) Članove Savjetodavnog vijeća poreznog tijela iz stavka 1. ovoga članka odlukom imenuje čelnik poreznog tijela.

(3) U Savjetodavno vijeće poreznog tijela imenuje se 9 stalnih članova. Članovi moraju biti hrvatski državljani, zaposlenici tijela državne uprave sa završenim preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem ili specijalističkim diplomskim stručnim studijem – pravne ili ekonomske struke te imati 5 godina radnog iskustva.

(4) Odlukom iz stavka 2. ovoga članka, čelnik poreznog tijela iz reda stalnih članova Savjetodavnog vijeća poreznog tijela imenuje predsjednika Savjetodavnog vijeća poreznog tijela i njegova zamjenika. Predsjednik Savjetodavnog vijeća poreznog tijela, odnosno u odsutnosti predsjednika njegov zamjenik, saziva sjednice Savjetodavnog vijeća poreznog tijela te u ime Savjetodavnog vijeća poreznog tijela potpisuje sva pismena proizašla iz rada Savjetodavnog vijeća poreznog tijela, usmjerena prema drugim tijelima i institucijama u svrhu izrade prijedloga odluke u predstečajnim i stečajnim postupcima.

(5) Odlukom iz stavka 2. ovoga članka mogu se imenovati zamjenski članovi Savjetodavnog vijeća poreznog tijela i pridruženi članovi, koji će sudjelovati u radu Savjetodavnog vijeća poreznog tijela kao ravnopravni članovi. U slučaju spriječenosti stalnih članova, na sjednicama Savjetodavnog vijeća poreznog tijela mogu sudjelovati zamjenski članovi, dok će pridruženi članovi sudjelovati na sjednicama Savjetodavnog vijeća poreznog tijela prema potrebi.

(6) Na sjednici Savjetodavnog vijeća poreznog tijela mora biti prisutno najmanje 5 članova imenovanih odlukom iz stavka 2. ovoga članka, koji odluku donose većinom glasova prisutnih članova.

(7) O pravima poreznog tijela iz porezno dužničkog odnosa u predstečajnom i stečajnom postupku čija vrijednost predmeta, odnosno visina ukupne obveze dužnika prelazi iznos od 10.000.000,00 kuna odlučuje ministar financija na prijedlog Savjetodavnog vijeća Ministarstva financija.

(8) Članove Savjetodavnog vijeća Ministarstva financija iz stavka 7. ovoga članka odlukom imenuje ministar financija.

(9) U Savjetodavno vijeće Ministarstva financija imenuje se 9 stalnih članova. Članovi moraju biti hrvatski državljani, zaposlenici tijela državne uprave i drugih tijela sa završenim preddiplomskim i diplomskim sveučilišnim studijem ili integriranim preddiplomskim i diplomskim sveučilišnim studijem ili specijalističkim diplomskim stručnim studijem – pravne ili ekonomske struke te imati 5 godina radnog iskustva.

(10) Zaposlenicima državne uprave i drugih tijela iz stavka 9. ovoga članka smatraju se zaposlenici užeg dijela Ministarstva financija, Porezne i Carinske uprave te drugih resornih ministarstava, kao i zaposlenici pravnih osoba s javnim ovlastima i drugih državnih tijela koja su nadležna za upravljanje državnom imovinom.

(11) Odlukom iz stavka 8. ovoga članka, ministar financija iz reda stalnih članova Savjetodavnog vijeća Ministarstva financija imenuje predsjednika Savjetodavnog vijeća Ministarstva financija i njegova zamjenika. Predsjednik Savjetodavnog vijeća Ministarstva financija, odnosno u odsutnosti predsjednika njegov zamjenik, saziva sjednice Savjetodavnog vijeća Ministarstva financija te u ime Savjetodavnog vijeća Ministarstva financija potpisuje sva pismena proizašla iz rada Savjetodavnog vijeća Ministarstva financija, usmjerena prema drugim tijelima i institucijama, u svrhu izrade prijedloga odluke u predstečajnim i stečajnim postupcima.

(12) Odlukom iz stavka 8. ovoga članka mogu se imenovati zamjenski članovi Savjetodavnog vijeća Ministarstva financija i pridruženi članovi, koji će sudjelovati u radu Savjetodavnog vijeća Ministarstva financija kao ravnopravni članovi. U slučaju spriječenosti stalnih članova, na sjednicama Savjetodavnog vijeća Ministarstva financija mogu sudjelovati zamjenski članovi, dok će pridruženi članovi sudjelovati na sjednicama Savjetodavnog vijeća Ministarstva financija prema potrebi.

(13) Na sjednici Savjetodavnog vijeća Ministarstva financija mora biti prisutno najmanje 5 članova imenovanih odlukom iz stavka 8. ovoga članka, koji odluku donose većinom glasova prisutnih članova.

(14) U predstečajnim i stečajnim postupcima Ministarstvo financija i ustrojstvene jedinice Ministarstva financija pred trgovačkim sudom zastupa nadležno državno odvjetništvo.

(15) Ministar financija donijet će Naputak o načinu postupanja Savjetodavnog vijeća poreznog tijela iz stavka 6. ovoga članka i Savjetodavnog vijeća Ministarstva financija iz stavka 13. ovoga članka.«.

Članak 2.

Naputak o načinu postupanja iz članka 1. ove Uredbe, donijet će ministar financija u roku od 30 dana od dana stupanja na snagu ove Uredbe.

Članak 3.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/16-03/23

Urbroj: 50301-05/16-16-2

Zagreb, 18. svibnja 2016.

Predsjednik

Tihomir Orešković, v. r.